RESOLUCIÓ d'1 d'octubre de 2021, de la directora general d'Inclusió Educativa, per la qual s'estableixen les línies estratègiques de l'orientació educativa i professional i de l'acció tutorial per al curs 2021-2022. [2021/9988]
El Decret 72/2021, de 21 de maig, del Consell, organitza l’orientació educativa i professional en el sistema educatiu valencià i, en l’article 17.1, estableix que el centre directiu amb competències en orientació educativa de la conselleria competent en matèria d’educació establirà el pla general d’orientació educativa i professional i d’acció tutorial, que inclourà els continguts, les actuacions i les estratègies de coordinació que, en l’àmbit de l’orientació educativa i professional i de la tutoria, han de desenvolupar els centres docents, els equips educatius, els equips d’orientació educativa, els departaments d’orientació educativa i professional, les agrupacions d’orientació de zona i les unitats especialitzades d’orientació.
El Decret 253/2019, de 29 de novembre, del Consell, regula l’organització i el funcionament dels centres públics que imparteixen ensenyaments d’Educació Infantil o d’Educació Primària.
El Decret 252/2019, de 29 de novembre, del Consell, regula l’organització i el funcionament dels centres públics que imparteixen ensenyaments d’Educació Secundària Obligatòria, Batxillerat i Formació Professional.
La Resolució de 26 de juliol de 2021, del secretari autonòmic d’Educació i Formació Professional, dicta les instruccions per a l’organització i el funcionament de les escoles infantils de primer cicle de titularitat de la Generalitat per al curs acadèmic 2021-2022.
La Resolució de 20 de juliol de 2021, del secretari autonòmic d’Educació i Formació Professional, dicta les instruccions per a l’organització i el funcionament dels centres que imparteixen Educació Infantil de segon cicle i Educació Primària durant el curs 2021-2022.

La Resolució de 26 de juliol de 2021, del secretari autonòmic d’Educació i Formació Professional, dicta les instruccions per a l’organització i el funcionament dels centres que imparteixen Educació Secundària Obligatòria i Batxillerat durant el curs 2021-2022.
La Resolució de 26 de juliol de 2021, del secretari autonòmic d’Educació i Formació Professional, dicta les instruccions sobre ordenació acadèmica i d’organització de l’activitat docent dels centres de la Comunitat Valenciana que durant el curs 2021-2022 impartisquen cicles de Formació Professional Bàsica, de grau mitjà i de grau superior.

La Resolució de 23 de juliol de 2021, del secretari autonòmic d’Educació i Formació Professional, dicta les instruccions per a l’organització i funcionament dels centres de formació de persones adultes sostinguts amb fons públics per al curs acadèmic 2021-2022.

Resolució de 27 de juliol de 2021, del secretari autonòmic d’Educació i Formació Professional, dicta les instruccions per a l’organització i el funcionament dels centres d’educació especial sostinguts amb fons públics per al curs 2021-2022.
La Resolució de 2 d’agost de 2021, de la directora general d’Inclusió Educativa, estableix l’organització i el procediment d’intervenció de les unitats especialitzades d’orientació (UEO) i concreta el procediment d’activació dels centres d’educació especial com a centres de recursos.

La Resolució de 10 de desembre de 2020, de la directora general d’Inclusió Educativa, dicta les instruccions per a la participació del personal extern i dels agents comunitaris en els centres docents de titularitat de la Generalitat Valenciana.
Aquesta resolució estableix el pla general d’orientació educativa i professional i d’acció tutorial, referit en l’article 17 del Decret 72/2021, entès com el marc de referència mitjançant el qual s’estableixen les línies estratègiques que, en aquest àmbit, han de desenvolupar els centres docents a través dels plans, projectes i programes que conformen el seu Projecte educatiu de centre i la Programació general anual.

Les actuacions relacionades amb l’orientació educativa i professional i amb l’acció tutorial que desenvolupen els centres han de partir de les característiques del centre en el seu context, donar resposta a les necessitats de l’alumnat i de la comunitat educativa, estar integrades en els seus projectes, plans i programes i tindre en compte els diferents agents orientadors: els equips educatius, el personal orientador, les famílies, el mateix alumnat i els agents externs.
Perquè l’orientació educativa i professional impregne la cultura del centre i contribuïsca al desenvolupament dels objectius de millora, s’ha de comptar amb la participació i la implicació de tota la comunitat educativa i recollir les actuacions que estiguen consensuades i siguen considerades com a importants i prioritàries per les persones que han de col·laborar en el seu desenvolupament.
Tot i que l’orientació i la tutoria formen part de la funció docent, cal destacar el paper dels equips d’orientació educativa i dels departaments d’orientació educativa i professional en la coordinació i dinamització d’aquestes actuacions, conjuntament amb els equips directius, la tutoria i la comissió de coordinació pedagògica, perquè s’integren de forma natural en la resta d’actuacions del centre educatiu, donen suport als processos de desenvolupament integral de l’alumnat i esdevinguen en motor de transformació i de millora de les comunitats educatives.

D’acord amb això i de conformitat amb el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, i el Decret 7/2019, de 20 de juny, del president de la Generalitat, pel qual es determinen les secretaries autonòmiques de l’Administració del Consell, i el Decret 173/2020, de 30 d’octubre, del Consell, d’aprovació del Reglament orgànic i funcional de la Conselleria d’Educació, Cultura i Esport, resolc:

Primer. Objecte i àmbit d’aplicació
1. Aquesta resolució té per objecte establir les directrius i les línies estratègiques de l’orientació educativa i professional i de l’acció tutorial, que han de desenvolupar els centres i les diferents estructures que conformen l’orientació educativa i professional a través dels respectius projectes, plans i programes.
2. L’àmbit d’aplicació són els centres docents sostinguts amb fons públics del sistema educatiu valencià que imparteixen ensenyaments no universitaris.
3. Els centres docents adaptaran allò que disposa aquesta resolució a les seues estructures i normes de funcionament, d’acord amb la normativa que els és d’aplicació.

Segon. Agents de l’orientació educativa i professional i l’acció tutorial
1. La tutoria i l’orientació de l’alumnat formen part de la funció docent. La finalitat de l’acció tutorial és contribuir, juntament amb les famílies, al desenvolupament global de l’alumnat, tant en l’àmbit acadèmic com en el personal i social, i realitzar el seguiment individual i col·lectiu de l’alumnat per part de tot el professorat.
2. El claustre del professorat ha de fixar els criteris referits a l’atenció a la diversitat, l’orientació i la tutoria.
3. La comissió de coordinació pedagògica ha d’elaborar la proposta d’organització de l’orientació educativa i de l’acció tutorial i establir les actuacions prioritàries.
4. Les famílies i l’alumnat han de participar, junt amb el professorat, en l’establiment de prioritats i cooperar en el disseny, implementació i avaluació de les actuacions d’orientació educativa i professional i d’acció tutorial.
5. Els equips directius, els equips educatius i les estructures que conformen l’orientació educativa i professional han d’incorporar i desenvolupar les línies estratègiques que estableix aquesta resolució als diferents projectes, plans i programacions, tot considerant les actuacions que s’han establit com a prioritàries i que aquestes han de ser transversals i compartides pels diferents agents, cadascun en el seu nivell de responsabilitat i competències.
6. La direcció d’estudis té la funció de coordinar les activitats d’orientació i tutoria, i vetlar per la seua execució.
7. Els equips d’orientació educativa i els departaments d’orientació educativa i professional, han de cooperar en la planificació, el desenvolupament i l’avaluació de les actuacions d’orientació educativa i professional i d’acció tutorial que es duen a terme en el centre.
8. En la planificació de les actuacions d’orientació educativa i professional s’ha de contemplar també la participació dels agents externs que, des dels diferents àmbits, poden contribuir al desenvolupament i a la consecució dels objectius planificats.

Tercer. Línies estratègiques de l’orientació educativa i professional i de l’acció tutorial
L’orientació educativa i professional i l’acció tutorial s’organitzen al voltant de quatre línies estratègiques: ensenyament-aprenentatge, igualtat i convivència, transició i acollida i orientació acadèmica i professional, que estan vinculades als diferents plans, projectes i programes de què disposa el centre. Al seu torn, cada línia estratègica comporta un conjunt d’actuacions que els centres han de prioritzar d’acord amb les seues característiques i necessitats.
3.1. Ensenyament-aprenentatge
1. L’objectiu principal de l’orientació en el procés d’ensenyament i aprenentatge és donar suport en el desenvolupament d’un currículum per a la inclusió. Aquest acompanyament requereix assessorar i donar suport als equips educatius, de forma col·laborativa, per millorar les condicions d’aprenentatge i afavorir l’èxit escolar de tot l’alumnat.
2. Les actuacions que s’inclouen de la línia estratègica d’ensenyament-aprenentatge, a més de les que puguen introduir els centres en el marc de les seues competències i l’autonomia pedagògica i organitzativa, són les següents:
a) Identificació de les barreres del centre i de l’aula que limiten l’accés, la participació i l’aprenentatge de l’alumnat, tenint presents les conseqüències de les condicions extraordinàries que van afectar el desenvolupament dels cursos 2019-2020 i 2020-2021, derivades de la situació de crisi ocasionada per la Covid-19, i que impliquen, entre altres, mesures d’orientació i atenció a l’alumnat i, especialment el que haja promocionat amb assignatures pendents i necessite plans de reforç.

b) Elaboració de les programacions didàctiques perquè donen resposta a la diversitat de tot l’alumnat del grup: disseny universal d’aprenentatge (DUA), programació multinivell, seqüències didàctiques per a l’aprenentatge competencial i inclusiu (ABP, APS, tasques, etc.), estratègies d’aprendre a aprendre que promoguen l’autonomia i l’autoregulació de l’aprenentatge, metodologies d’aprenentatge personalitzat (aprenentatge cooperatiu, ensenyament invertit, indagació, aprenentatge experiencial, planificació basada en la persona, etc.), organització curricular per àmbits, matèries de lliure configuració autonòmica, tallers (competència comunicativa oral, reforç, aprofundiment, etc.), projectes interdisciplinaris, etc.
c) Prevenció i detecció primerenca de les dificultats de l’aprenentatge, i adopció de les mesures oportunes tan prompte com aquestes es detecten.
d) Processos i instruments d’avaluació inclusiva i participativa de l’aprenentatge.
e) Procés d’avaluació sociopsicopedagògica.
f) Personalització de l’aprenentatge, considerant els diferents nivells de resposta per a la inclusió:
– Adaptacions d’accés: accessibilitat personalitzada amb mitjans comuns, accessibilitat personalitzada amb mitjans específics o singulars, elecció i adequació de materials didàctics i curriculars, accessibilitat cognitiva d’entorns, productes de suport per a l’alumnat amb necessitats educatives especials, entre altres.
– Mesures individualitzades per a l’aprenentatge: reforç pedagògic; enriquiment curricular; programes d’ensenyament intensiu de les llengües oficials; programes personalitzats de comunicació i llenguatge, de lectura i escriptura, d’autonomia, de desenvolupament motriu, etc.; mesures per a l’alumnat esportista d’alt nivell, d’alt rendiment o d’elit; mesures per a l’alumnat que cursa ensenyaments professionals de música i/o dansa; adaptacions curriculars individuals significatives; exempcions de qualificació en Batxillerat per a l’alumnat amb necessitats educatives especials; itineraris formatius personalitzats, entre altres.

– Mesures grupals per a l’aprenentatge: Programa de millora de l’aprenentatge i el rendiment (PMAR); Programa de reforç en 4t d’ESO (PR4); Programa d’aula compartida (PAC); Formació Professional Bàsica de primera i segona oportunitat; Programes Formatius de Qualificació Bàsica; Programa de reforç, orientació i suport (PROA+).
– Mesures de flexibilització en l’inici o en la durada de les etapes educatives: permanència d’un any més en el mateix curs; flexibilització en l’escolarització en l’ensenyament obligatori per a l’alumnat d’incorporació tardana al sistema educatiu valencià; flexibilització en l’inici de l’escolarització en el segon cicle d’Educació Infantil per a alumnat amb necessitats educatives especials o retard maduratiu; pròrroga de permanència d’un any més en el segon cicle d’Educació Infantil per a l’alumnat amb necessitats educatives especials; pròrroga de l’escolarització en l’ensenyament obligatori per a l’alumnat amb necessitats educatives especials; flexibilització en la durada de l’etapa del Batxillerat; flexibilització en la durada dels cicles formatius de Formació Professional per a alumnat amb necessitats educatives especials; flexibilització en la durada de l’etapa per a l’alumnat amb altes capacitats intel·lectuals.

– Pla d’actuació personalitzat (PAP), prestant especial atenció al suport a les persones tutores en la coordinació d’aquest pla.
g) Organització dels suports del centre, generals i especialitzats, i decisions sobre la participació d’agents externs.
h) Actuacions del protocol de coordinació de professionals per al desenvolupament de l’atenció primerenca.
i) Organització i col·laboració amb les persones tutores en la planificació, la implementació i l’avaluació de les activitats d’acció tutorial de suport a l’aprenentatge per al grup classe.
3.2. Igualtat i convivència
1. L’objectiu principal de l’orientació en la igualtat i la convivència és participar en la planificació, el desenvolupament i l’avaluació de programes, actuacions i mesures orientades a la promoció de la igualtat, la coeducació, la diversitat sexual, de gènere i familiar, la convivència, la comunicació no violenta, la prevenció de conflictes i la gestió i resolució pacífica d’aquests. Es prestarà especial atenció a la violència de gènere, la igualtat en la diversitat i la no discriminació, tot atenent i respectant les circumstàncies, condicions i característiques personals de l’alumnat i de les famílies.
2. Les actuacions que s’inclouen en la línia estratègica d’igualtat i convivència, a més de les que puguen introduir els centres en el marc de les seues competències i l’autonomia pedagògica i organitzativa, són les següents:
a) Identificació de les barreres del centre i dels grups classe que limiten l’accés i la participació de l’alumnat, tenint presents les conseqüències de les condicions extraordinàries que van afectar el desenvolupament dels cursos 2019-2020 i 2020-2021, derivades de la situació de crisi ocasionada per la Covid-19, i que impliquen, entre altres, mesures d’orientació i atenció a l’alumnat i, en especial, el suport emocional a tot l’alumnat.
b) Detecció primerenca de situacions de desavantatge o desigualtat.
c) Identificació de les necessitats de compensació de desigualtats.

d) Promoció de la igualtat i la convivència positiva: models de convivència positiva i prevenció de conflictes, normes de convivència del centre i del grup classe, resolució de conflictes i mediació, cercles de suport, pràctiques restauratives, entre altres.
e) Creació d’estructures de participació: comissió d’igualtat i convivència, estructures de participació de l’alumnat i ajuda entre iguals (TEI, pigmalions, alumnat ajudant, alumnat observador de la convivència, juntes d’alumnat delegat, etc.), estructures de participació de famílies i voluntariat (grups interactius, comissions mixtes, etc.), col·laboració interinstitucional (programa PIES, taller del Pla director, etc.), entre altres.
f) Propostes curriculars i d’acció tutorial relacionades amb temàtiques concretes: coeducació, diversitat sexual, de gènere i familiar, educació emocional, educació afectiva sexual integral, interculturalitat, educació per a la salut (alimentària, postural, activitat física i esport, activitats d’oci i temps lliure, etc.), ús responsable de les TIC, entre altres.
g) Actuacions d’intervenció davant situacions que alteren la convivència: aula de convivència, tutories personalitzades i afectives, contracte família-alumnat-tutor, intervenció davant de situacions de violència (assetjament i ciberassetjament, violència de gènere, violència homofòbica i transfòbica, maltractament infantil, autolesions i suïcidi, agressions o amenaces entre l’alumnat i al professorat/personal d’administració i serveis, acompanyament en identitats de gènere divergents i orientació sexual, drogodependències, comunicació de situacions de desprotecció, comunicació al registre PREVI de situacions de violència i alteració greu de la convivència, comunicació a la fiscalia de situacions constitutives de delicte, etc.).
h) Mesures i actuacions per a la compensació de les desigualtats: programes de millora de les competències socials, de gestió del temps lliure i de l’oci, d’higiene i alimentació, protocol d’absentisme, protocol d’atenció sanitària, atenció hospitalària i domiciliària, entre altres.

i) Avaluació sociopsicopedagògica de l’alumnat que presenta trastorns i problemes greus de conducta i de salut mental.
j) Mesures personalitzades per a la participació de l’alumnat que presenta trastorns i problemes greus de conducta i de salut mental: programes de conducta, plans terapèutics, plans d’actuació personalitzat (PAP).
k) Organització dels suports per a l’alumnat amb necessitats de compensació de desigualtats o problemes greus de conducta i salut mental: codocència, personal especialitzat de suport i coordinació amb agents externs (serveis socials, agents judicials, policia local, centres de salut, centres d’atenció a famílies, UEO de convivència i conducta, unitats de salut mental infantil i adolescent, UPPCA, unitats pedagògiques hospitalàries, atenció domiciliària, unitats educatives terapèutiques, etc.).

l) Informació i acompanyament a les famílies en la tramitació d’ajudes i beques a l’estudi.
m) Participació en actuacions en l’àmbit comunitari adreçades a l’obertura del centre al context i a la creació de xarxes de cooperació que contribuïsquen al desenvolupament sociocomunitari.
n) Organització i col·laboració amb les persones tutores en la planificació, la implementació i l’avaluació de les activitats d’acció tutorial d’igualtat i convivència per al grup classe.
3.3. Transició i acollida
1. L’objectiu principal de l’orientació en la transició i l’acollida és donar suport i assessorar en els processos de transició entre nivells, cicles, etapes i modalitats d’escolarització per tal de garantir l’acompanyament a l’alumnat i a les famílies, el transvasament d’informació, la continuïtat de les actuacions educatives i la detecció de necessitats que poden produir-se en moments en que les barreres i les desigualtats es manifesten amb més freqüència i intensitat. Implica també les actuacions que afavoreixen l’acollida de tota la comunitat educativa.

2. Les actuacions que s’inclouen en la línia estratègica de transició i acollida, a més de les que puguen introduir els centres en el marc de les seues competències i l’autonomia pedagògica i organitzativa, són les següents:
a) Identificació de barreres a l’inici de l’escolarització i en els moments de transició durant l’escolarització que limiten l’accés, l’aprenentatge i la participació de l’alumnat, tenint presents les conseqüències de la situació de crisi ocasionada per la Covid-19 que han afectat el desenvolupament dels cursos 2019-2020 i 2020-2021, i que impliquen, entre altres, mesures d’acompanyament als equips educatius, l’orientació i el suport a l’alumnat que necessita plans de reforç i el suport emocional a l’alumnat i a les famílies.
b) Detecció de necessitats específiques de suport educatiu i necessitats de compensació de les desigualtats amb anterioritat a l’inici de l’escolaritat.
c) Avaluació sociopsicopedagògica a l’inici de l’escolaritat i planificació de les mesures de resposta.
d) Transvasament de la informació sobre tot l’alumnat i, particularment, d’aquell que té necessitats específiques de suport educatiu, necessitats de compensació de desigualtats i qualsevol altra circumstància de vulnerabilitat.
e) Continuïtat de les actuacions educatives en la transició entre centres, cicles i etapes (acords metodològics i didàctics, proves d’avaluació competencial, acords sobre normes i hàbits de convivència, acompanyament personalitzat a l’alumnat amb necessitats educatives, etc.) i entre modalitats d’escolarització (unitats específiques, centres d’educació especial i unitats educatives terapèutiques).

f) Acollida a l’alumnat i a les famílies a l’inici de l’escolarització i en els moments de transició: informació sobre les característiques i l’organització del centre i de l’etapa educativa, acompanyament inicial, accions formatives amb les famílies, protocol d’acollida de l’alumnat nouvingut i del desplaçat.
g) Acollida al personal de nova incorporació al centre (professorat, personal no docent d’atenció educativa, personal d’administració i serveis, etc.).
h) Organització, col·laboració i coordinació amb serveis i agents externs.
i) Organització i col·laboració amb les persones tutores en la planificació, la implementació i l’avaluació de les activitats d’acció tutorial de transició i acollida per al grup classe.
3.4. Orientació acadèmica i professional
1. L’objectiu principal de l’orientació acadèmica i professional és potenciar la maduresa vocacional i l’auto orientació de l’alumnat, en un procés d’assessorament a l’alumnat i les famílies en què es faciliten els recursos necessaris per a afavorir l’autoconeixement, s’ofereix informació sobre les diferents opcions acadèmiques i professionals i s’ajuda en la presa de decisions de manera responsable i lliure de biaixos de gènere o de qualsevol altre tipus.
2. L’orientació acadèmica i professional adquireix una especial rellevància en els moments en què l’alumnat ha de triar entre diferents opcions que poden condicionar el seu futur acadèmic i professional, tot i que s’ha d’iniciar des d’edats primerenques i desenvolupar-se durant tota l’escolarització, amb la col·laboració de tot l’equip docent i, si és el cas, d’agents externs.
3. Les actuacions que s’inclouen en la línia estratègica d’orientació acadèmica i professional, a més de les que puguen introduir els centres en el marc de les seues competències i l’autonomia pedagògica i organitzativa, són les següents:
a) Identificació de barreres que limiten els processos de presa de decisions i l’accés a les diferents opcions acadèmiques i professionals.

b) Accions orientades al reconeixement i la inclusió de les dones i la seua producció cultural i científica dins de les programacions de cada matèria.
c) Accions orientades a la sensibilització contra la discriminació i els estereotips en l’elecció d’estudis i professions per qüestions de gènere, culturals, d’orientació afectivosexual o identitat de gènere.

d) Detecció de necessitats d’orientació acadèmica i professional.

e) Coordinació i col·laboració entre les estructures de coordinació didàctica, les estructures d’orientació, les persones tutores i el professorat de l’especialitat de formació i orientació laboral, en l’organització de l’orientació acadèmica i professional en el centre, amb perspectiva de gènere, incloent els processos de difusió i promoció, especialment en els períodes de preinscripció, de matriculació, acollida i transició.

f) Disseny i organització d’activitats d’orientació acadèmica i professional per cicles/nivells destinades al coneixement d’un mateix, de la gestió personal, dels perfils professionals, del conjunt de possibilitats formatives i de la realitat del context socioeconòmic, potenciant els processos de presa de decisions vocacionals, l’elecció de l’itinerari acadèmic-professional més adequat i l’auto orientació.

g) Proposta d’actuacions que contribuïsquen a la prevenció de l’abandó prematur dels estudis.
h) Actuacions d’orientació individualitzada dirigides a l’alumnat amb necessitats específiques de suport educatiu o en situació de risc d’abandonament.
i) Procés d’avaluació sociopsicopedagògica per a l’aplicació de mesures personalitzades per a proves d’accés als diferents ensenyaments i altres mesures: flexibilització, itineraris formatius personalitzats i accessibilitat personalitzada.
j) Suport, informació i cooperació amb les famílies en els processos d’orientació acadèmica i professional.
k) Procés de col·laboració en l’elaboració i comunicació del consell orientador.
l) Coordinació i col·laboracions amb serveis, associacions, institucions i empreses que tinguen com a objectiu la presa de contacte amb el món laboral/productiu; el coneixement de l’entorn socioeconòmic del centre; la informació acadèmica i professional; les ofertes laborals i els perfils de l’oferta d’ocupació; la informació sobre beques; etc. (serveis orientació de les universitats, Labora, entitats col·laboradores, Xarxa Eures, cambres de comerç, agències públiques de col·locació, etc.).

m) Coordinació i col·laboració amb altres centres educatius i amb institucions que realitzen l’oferta formativa formal i no formal per a l’alumnat amb necessitats educatives especials, en situació de desavantatge o en risc d’abandonament, i amb centres que realitzen l’oferta formativa complementària a la realitzada en el centre.
n) Organització i col·laboració amb les persones tutores en la planificació, la implementació i l’avaluació de les activitats d’orientació acadèmica i professional per al grup classe.

Quart. Concreció de les línies estratègiques de l’orientació educativa i professional en els projectes, plans i programes del centre
4.1. Qüestions de caràcter general
1. L’orientació educativa i professional i la tutoria requereixen d’una planificació sistemàtica i la col·laboració de tota la comunitat educativa en els nivells de planificació, implementació, seguiment i avaluació, tot comptant amb la col·laboració dels diversos agents, serveis, institucions i administracions.
2. La concreció de les línies estratègiques de l’orientació educativa i professional i l’acció tutorial que estableix aquesta resolució s’ha de realitzar a través dels projectes, plans i programes que formen part del Projecte educatiu de centre (PEC) i de la seua concreció en la Programació general anual (PGA). Això implica que els centres no han d’elaborar cap pla addicional dels que ja disposen.
3. La comissió de coordinació pedagògica o l’òrgan del centre que tinga atribuïdes aquestes funcions ha d’assegurar la coherència entre el projecte educatiu i els diferents projectes, plans, programes i actuacions desenvolupats pel centre.
4.2. Projecte educatiu de centre (PEC)
1. En el Projecte educatiu de centre s’inclouen les línies i els criteris bàsics que han d’orientar l’establiment de determinades mesures a mitjà i llarg termini en relació a la coordinació i la transició entre nivells i etapes, l’orientació educativa i l’atenció a la diversitat de l’alumnat, l’acció tutorial, la promoció de l’equitat i la inclusió educativa de l’alumnat, la promoció de la igualtat i la convivència.

2. Els plans, programes i línies d’actuació del projecte educatiu han d’incloure, de forma transversal, l’orientació educativa i professional i l’atenció personalitzada a les situacions de major vulnerabilitat, posant especial èmfasi en l’inici de l’escolarització i en els moments de transició.
3. Les línies bàsiques establides en el PEC referides a l’orientació educativa i professional i a l’acció tutorial s’han de desenvolupar en els diferents plans i documents que s’inclouen en la Programació general anual (PGA).
4.3. Pla d’atenció a la diversitat i inclusió educativa (PADIE)
1. Els centres docents disposen d’un Pla d’atenció a la diversitat i inclusió educativa (PADIE) amb la finalitat d’implementar, de forma transversal, un model d’educació inclusiva per a tot l’alumnat, que implica el currículum, l’organització del centre, les relacions de la comunitat educativa, les relacions amb l’entorn i totes les actuacions que es desenvolupen.
2. El Pla d’atenció a la diversitat i d’inclusió educativa ha de tindre en compte el que indica el punt 1.2.6.4 de la Resolució de 20 de juliol de 2021, del secretari autonòmic d’Educació i Formació Professional, per la qual s’aproven les instruccions per a l’organització i el funcionament dels centres que imparteixen Educació Infantil de segon cicle i Educació Primària durant el curs 2021-2022 i de la Resolució de 26 de juliol de 2021, del secretari autonòmic d’Educació i Formació Professional, per la qual s’aproven les instruccions per a l’organització i el funcionament dels centres que imparteixen Educació Secundària Obligatòria i Batxillerat durant el curs 2021-2022.

3. En les escoles infantils de primer cicle de titularitat de la Generalitat es tindrà en compte el que disposa el punt 1.2.5.4 (Criteris bàsics per a l’atenció a la diversitat i la inclusió educativa) de la Resolució de 26 de juliol de 2021, del secretari autonòmic d’Educació i Formació Professional, per la qual es dicten instruccions per a l’organització i el funcionament de les escoles infantils de primer cicle de titularitat de la Generalitat per al curs acadèmic 2021-2022.
4. En la Formació de les Persones Adultes s’ha de tindre en compte l’apartat 1.4.6.2 (Pla d’atenció a la diversitat i inclusió socioeducativa) de la Resolució de 23 de juliol de 2021, del secretari autonòmic d’Educació i Formació Professional, per la qual es dicten instruccions per a l’organització i funcionament dels centres de formació de persones adultes sostinguts amb fons públics per al curs acadèmic 2021-2022.

4.4. Pla d’igualtat i convivència (PIC)
1. El pla d’igualtat i convivència té com a objectiu primordial la promoció de la igualtat, la coeducació, la diversitat sexual, de gènere i familiar, la convivència, la comunicació no violenta, la prevenció dels conflictes i la gestió o la resolució pacífica d’aquests, i presta especial atenció a la violència de gènere, la igualtat en la diversitat i la no-discriminació, tot atenent i respectant les circumstàncies, condicions i característiques personals de l’alumnat.
2. El Pla d’igualtat i convivència ha de tindre en compte el que indica el punt 1.2.6.3 de la Resolució de 20 de juliol de 2021, del secretari autonòmic d’Educació i Formació Professional, per la qual s’aproven les instruccions per a l’organització i el funcionament dels centres que imparteixen Educació Infantil de segon cicle i Educació Primària durant el curs 2021-2022 i de la Resolució de 26 de juliol de 2021, del secretari autonòmic d’Educació i Formació Professional, per la qual s’aproven les instruccions per a l’organització i el funcionament dels centres que imparteixen Educació Secundària Obligatòria i Batxillerat durant el curs 2021-2022.
3. En les escoles infantils de primer cicle de titularitat de la Generalitat es tindrà en compte el que disposa el punt 1.2.5.3 (Criteris bàsics d’actuacions per a la igualtat i la convivència) de la Resolució de 26 de juliol de 2021, del secretari autonòmic d’Educació i Formació Professional, per la qual es dicten instruccions per a l’organització i el funcionament de les escoles infantils de primer cicle de titularitat de la Generalitat per al curs acadèmic 2021-2022.
4. En la Formació de Persones Adultes s’ha de tindre en compte l’apartat 1.4.6.1 (Pla d’igualtat i convivència) de la Resolució de 23 de juliol de 2021, del secretari autonòmic d’Educació i Formació Professional, per la qual es dicten instruccions per a l’organització i funcionament dels centres de formació de persones adultes sostinguts amb fons públics per al curs acadèmic 2021-2022.
4.5. Pla de transició
1. Els plans, mesures i accions de transició tenen com a finalitat garantir la transmissió d’informació, l’orientació i l’acompanyament a l’alumnat i a les famílies, la continuïtat de les actuacions educatives i la detecció de necessitats, que puguen produir-se en els processos de transició entre nivells, cicles, etapes i modalitats d’escolarització en què les barreres i les desigualtats es manifesten amb més freqüència i intensitat.

2. La transició entre nivells, etapes i modalitats d’escolarització ha de tindre en compte el que indica el punt 1.2.6.7 de la Resolució de 20 de juliol de 2021, del secretari autonòmic d’Educació i Formació Professional, per la qual s’aproven les instruccions per a l’organització i el funcionament dels centres que imparteixen Educació Infantil de segon cicle i Educació Primària durant el curs 2021-2022 i de la Resolució de 26 de juliol de 2021, del secretari autonòmic d’Educació i Formació Professional, per la qual s’aproven les instruccions per a l’organització i el funcionament dels centres que imparteixen Educació Secundària Obligatòria i Batxillerat durant el curs 2021-2022.

3. En les escoles infantils de primer cicle de titularitat de la Generalitat es tindrà en compte el que disposa el punt 1.2.5.6 (Criteris bàsics per al procés d’acollida) i el punt 1.2.5.7 (Criteris pedagògics per a la transició i continuïtat de l’alumnat de centres del primer cicle amb centres del segon cicle de l’Educació Infantil) de la Resolució de 26 de juliol de 2021, del secretari autonòmic d’Educació i Formació Professional, per la qual es dicten instruccions per a l’organització i el funcionament de les escoles infantils de primer cicle de titularitat de la Generalitat per al curs acadèmic 2021-2022.

4. En la Formació de Persones Adultes es tindrà en compte el que disposa el punt 1.4.6.3 (Pla d’acollida a les persones adultes nouvingudes i en risc d’exclusió social) de la Resolució de 23 de juliol de 2021, del secretari autonòmic d’Educació i Formació Professional, per la qual es dicten instruccions per a l’organització i funcionament dels centres de formació de persones adultes sostinguts amb fons públics per al curs acadèmic 2021-2022.
4.6. Pla d’orientació acadèmica i professional (POAP)
1. Els centres docents que imparteixen educació secundària obligatòria i batxillerat disposen d’un Pla d’orientació acadèmica i professional, el qual estableix els continguts i l’organització de l’orientació acadèmica i professional que han d’orientar la tasca de tot el professorat del centre al llarg del curs escolar, en el context del desenvolupament de les seues assignatures, així com les actuacions que es duran a terme dins de la planificació d’activitats de tutoria i des del departament d’orientació educativa i professional.
2. El POAP l’elabora el departament d’orientació educativa i professional, d’acord amb les directrius establides per la comissió de coordinació pedagògica i en col·laboració amb els tutors i les tutores, a partir de les línies estratègiques de l’orientació educativa i professional i l’acció tutorial que estableix aquesta resolució i de les directrius que s’indiquen en el punt 1.2.6.5 de la Resolució de 26 de juliol de 2021, del secretari autonòmic d’Educació i Formació Professional, per la qual s’aproven les instruccions per a l’organització i el funcionament dels centres que imparteixen Educació Secundària Obligatòria i Batxillerat durant el curs 2021-2022.
3. En els centres d’educació infantil i primària, s’han de desenvolupar actuacions d’orientació acadèmica i professional, d’acord amb el punt 1.2.6.6 de la Resolució de 20 de juliol de 2021, del secretari autonòmic d’Educació i Formació Professional, per la qual s’aproven les instruccions per a l’organització i el funcionament dels centres que imparteixen Educació Infantil de segon cicle i Educació Primària durant el curs 2021-2022.
4. En la Formació de les Persones Adultes es tindrà en compte el que disposa el punt 1.4.6.4 (Pla d’acció tutorial i d’orientació acadèmica i professional) de la Resolució de 23 de juliol de 2021, del secretari autonòmic d’Educació i Formació Professional, per la qual es dicten instruccions per a l’organització i funcionament dels centres de formació de persones adultes sostinguts amb fons públics per al curs acadèmic 2021-2022.
4.7. Pla d’acció tutorial (PAT)
1. El Pla d’acció tutorial, coordinat per la direcció d’estudis, l’elabora la comissió de coordinació pedagògica o l’òrgan del centre que tinga atribuïdes aquestes funcions, a partir de les línies estratègiques de l’orientació educativa i professional i l’acció tutorial referides en aquesta resolució, amb l’assessorament de l’equip d’orientació educativa o del departament d’orientació educativa i professional, i estableix els criteris generals que han d’orientar la tasca de tot el professorat tutor al llarg del curs escolar.
2. El PAT ha de tindre en compte el que indica el punt 1.2.6.5 de la Resolució de 20 de juliol de 2021, del secretari autonòmic d’Educació i Formació Professional, per la qual s’aproven les instruccions per a l’organització i el funcionament dels centres que imparteixen Educació Infantil de segon cicle i Educació Primària durant el curs 2021-2022 i de la Resolució de 26 de juliol de 2021, del secretari autonòmic d’Educació i Formació Professional, per la qual s’aproven les instruccions per a l’organització i el funcionament dels centres que imparteixen Educació Secundària Obligatòria i Batxillerat durant el curs 2021-2022.

3. Les tutores i els tutors disposaran de l’assessorament i la col·laboració de l’equip d’orientació educativa i del departament d’orientació educativa i professional. Aquestes accions d’assessorament col·laboratiu estaran enfocades a planificar, desenvolupar i avaluar el PAT de forma inclusiva i sistèmica al centre, tot comptant també amb la participació de l’alumnat i de les famílies.
4. En les escoles infantils de primer cicle de titularitat de la Generalitat es tindrà en compte el que disposa el punt 1.2.5.5 (Criteris bàsics per a l’acció tutorial) de la Resolució de 26 de juliol de 2021, del secretari autonòmic d’Educació i Formació Professional, per la qual es dicten instruccions per a l’organització i el funcionament de les escoles infantils de primer cicle de titularitat de la Generalitat per al curs acadèmic 2021-2022.
5. En la Formació de les Persones Adultes es tindrà en compte el que disposa el punt 1.4.6.4 (Pla d’acció tutorial i d’orientació acadèmica i professional) de la Resolució de 23 de juliol de 2021, del secretari autonòmic d’Educació i Formació Professional, per la qual es dicten instruccions per a l’organització i funcionament dels centres de formació de persones adultes sostinguts amb fons públics per al curs acadèmic 2021-2022.
4.8. Programacions didàctiques
1. D’acord amb l’article 4 del Decret 72/2021, en la concreció curricular de cadascuna de les etapes i en les unitats didàctiques de les programacions de les diferents assignatures, el professorat ha d’incorporar i desenvolupar projectes i activitats que contribuïsquen al desenvolupament de l’orientació educativa i professional de tot l’alumnat, com a eina que afavoreix el desenvolupament integral i la presa de decisions personals, acadèmiques i professionals lliures de biaixos de gènere i de prejudicis de qualsevol tipus, així com l’adquisició de les competències necessàries per a la gestió del projecte de vida i, posteriorment, de la carrera professional.
2. Les programacions didàctiques han de tindre en compte el que indica el punt 4.2.2.1.b de la Resolució de 20 de juliol de 2021, del secretari autonòmic d’Educació i Formació Professional, per la qual s’aproven les instruccions per a l’organització i el funcionament dels centres que imparteixen Educació Infantil de segon cicle i Educació Primària durant el curs 2021-2022 i de la Resolució de 26 de juliol de 2021, del secretari autonòmic d’Educació i Formació Professional, per la qual s’aproven les instruccions per a l’organització i el funcionament dels centres que imparteixen Educació Secundària Obligatòria i Batxillerat durant el curs 2021-2022.
3. En les escoles infantils de primer cicle de titularitat de la Generalitat es tindrà en compte el que disposa el punt 4.2.3.1 (Planificació de les programacions didàctiques) de la Resolució de 26 de juliol de 2021, del secretari autonòmic d’Educació i Formació Professional, per la qual es dicten instruccions per a l’organització i el funcionament de les escoles infantils de primer cicle de titularitat de la Generalitat per al curs acadèmic 2021-2022.
4. En la Formació de les Persones Adultes es tindrà en compte el que disposa el punt 4.5.11 de la Resolució de 23 de juliol de 2021, del secretari autonòmic d’Educació i Formació Professional, per la qual es dicten instruccions per a l’organització i funcionament dels centres de formació de persones adultes sostinguts amb fons públics per al curs acadèmic 2021-2022.
4.9. Pla d’activitats de l’equip d’orientació educativa i del departament d’orientació educativa i professional
1. Els plans d’activitats dels equips d’orientació educativa i dels departaments d’orientació educativa i professional han de tindre en compte el que indica el punt 4.2.2.1.c de la Resolució de 20 de juliol de 2021, del secretari autonòmic d’Educació i Formació Professional, per la qual s’aproven les instruccions per a l’organització i el funcionament dels centres que imparteixen Educació Infantil de segon cicle i Educació Primària durant el curs 2021-2022 i de la Resolució de 26 de juliol de 2021, del secretari autonòmic d’Educació i Formació Professional, per la qual s’aproven les instruccions per a l’organització i el funcionament dels centres que imparteixen Educació Secundària Obligatòria i Batxillerat durant el curs 2021-2022.

2. D’acord amb les directrius que estableixen les resolucions referides en el punt anterior, aquests plans d’activitats han d’incloure, almenys, els elements següents:
a) Actuacions de suport a:
a.1. Ensenyament-aprenentatge.
a.2. Igualtat i convivència.
a.3. Transició i acollida.
a.4. Orientació acadèmica i professional.
Dins d’aquestes actuacions s’incorporarà l’atenció a les conseqüències derivades de la situació de crisi ocasionada per la COVID-19, que inclou: l’acompanyament als equips educatius; l’orientació i el suport a l’alumnat que necessita plans de reforç, en especial, aquell que haja promocionat amb assignatures pendents; i el suport emocional a l’alumnat i a les famílies.
b) Estratègies de coordinació: internes i externes.
c) Criteris i procediments per a la difusió, seguiment i avaluació del pla d’activitats i per a l’elaboració de la memòria anual.

d) Programes i actuacions que es desenvolupen de forma conjunta o en coordinació amb l’agrupació d’orientació de zona.
3. Els plans d’activitats en el centre dels gabinets psicopedagògics municipals i dels gabinets psicopedagògics autoritzats dels centres privats concertats també s’han de realitzar conforme amb aquestes indicacions.
4. En tots els casos, els plans d’activitats formaran part de la Programació general anual (PGA) del centre.
5. En l’organització i el funcionament dels equips d’orientació educativa i dels departaments d’orientació educativa i professional s’ha de tindre en compte les tasques diferenciades de les persones que els integren i els criteris de participació en el centre, d’acord amb la composició que s’especifica en els articles 5.2, 5.3 i 7.2 del Decret 72/2021.

Cinqué. Pla d’activitats de les unitats especialitzades d’orientació

1. Les unitats especialitzades d’orientació han de realitzar el seu pla d’activitats adequant les línies estratègiques establides en aquesta resolució als seus respectius àmbits d’actuació, tot tenint en compte les funcions atribuïdes en l’article 13 del Decret 72/2021 i allò que disposa el resolc sisé de la Resolució de 2 d’agost de 2021, de la directora general d’Inclusió Educativa, per la qual s’estableix l’organització i el procediment d’intervenció de les unitats especialitzades d’orientació (UEO) i es concreta el procediment d’activació dels centres d’educació especial com a centres de recursos.
2. La direcció de la unitat especialitzada d’orientació, d’acord amb l’article 15 del Decret 72/2021, ha de coordinar l’elaboració i el desenvolupament del pla d’activitats i l’elaboració de la memòria final de curs.

Sisé. Pla d’activitats dels gabinets psicopedagògics municipals

1. De conformitat amb la disposició addicional segona del Decret 72/2021, les funcions del personal dels gabinets psicopedagògics municipals que intervé en els centres docents sostinguts amb fons públics s’assimilaran a les funcions assignades en aquest decret i en el seu desplegament normatiu al professorat de l’especialitat d’orientació educativa, sense perjuí de la resta de tasques que, en l’àmbit de les seues funcions, hagen de realitzar en els municipis, les mancomunitats de municipis o les entitats locals menors dels quals depenen. Així mateix, participaran en les agrupacions d’orientació de zona i en les coordinacions territorials de l’orientació.
2. L’Ordre 45/2016, de 4 d’agost, de la Conselleria d’Educació, Investigació, Cultura i Esport, per la qual s’estableixen les bases reguladores de les subvencions per al manteniment dels gabinets psicopedagògics escolars dependents d’ajuntaments, mancomunitats de municipis i entitats locals menors de la Comunitat Valenciana, en l’article 5.2.c, determina que els gabinets psicopedagògics municipals han de complir les instruccions i directrius que puga establir la conselleria competent en matèria d’educació.

3. El Pla d’activitats anual del gabinet psicopedagògic municipal comprendrà la planificació i l’organització de les actuacions pròpies i els plans d’activitats dels centres en què intervenen, i es realitzarà d’acord amb l’estructura següent:
a) Dades generals del gabinet psicopedagògic municipal.
b) Relació i dades administratives del personal del gabinet.
c) Relació dels centres docents atesos, amb indicació de les hores setmanals d’atenció.
d) Horaris del personal.
e) Coordinació interna del gabinet psicopedagògic municipal
f) Coordinació amb altres estructures de l’orientació (agrupacions d’orientació de zona, coordinacions territorials de l’orientació, departaments d’orientació educativa i professional, unitats especialitzades d’orientació) i amb la inspecció d’educació.
g) Coordinació amb altres serveis externs (educatius, socials, sanitaris, etc.).
h) Relació de plans d’activitats en els centres atesos, seguint les indicacions que s’especifiquen en l’apartat 4.9 del resolc quart d’aquesta resolució
4. En tot cas, el pla d’activitats ha d’incloure la informació suficient perquè, si escau, la inspecció d’educació puga emetre l’informe corresponent establit en l’article 10 de l’Ordre 45/2016, en les condicions que establisca la convocatòria.
5. La direcció o la persona que coordina el gabinet psicopedagògic municipal remetrà el pla d’activitats anual a la Direcció General d’Inclusió Educativa per a la seua autorització, amb data límit de 15 de novembre de 2021, de manera telemàtica, seguint un model, estructura i format predeterminats.
6. La documentació de què ha de disposar el gabinet psicopedagògic municipal, inclourà entre altres:
– El Pla d’activitats i la memòria.
– El registre d’entrades i eixides.
– Les actes de les reunions de coordinació interna i externa.

Seté. Estratègies de coordinació
7.1. Qüestions de caràcter general
1. La planificació i intervenció conjunta i coordinada de tots els òrgans de govern, col·legiats i unipersonals, i de coordinació docent dels centres resulta imprescindible per, entre altres aspectes, afavorir el desenvolupament personal i social de l’alumnat, consolidar el principi de no-discriminació i d’inclusió educativa, millorar la convivència, afavorir models de relació positiva, fomentar la participació de la comunitat educativa i facilitar el desenvolupament i la consecució dels objectius planificats, sempre buscant la màxima eficiència i la millora dels processos i dels resultats.
2. Per a implementar les diferents actuacions que es deriven de les línies estratègiques de l’orientació educativa i professional i l’acció tutorial, els equips educatius han de potenciar els processos de coordinació i de treball en equip, aprofitant les estructures de coordinació existents i en el marc dels projectes, plans i programes que duen a terme. Per a això, comptaran amb l’assessorament dels equips d’orientació educativa, dels departaments d’orientació educativa i professional i, si escau, de les unitats especialitzades d’orientació.

3. Els equips directius han d’impulsar i garantir els processos de coordinació dels diferents programes, sense perjudici de les funcions atribuïdes al claustre de professorat, al consell escolar i a altres òrgans de coordinació didàctica del centre, i fomentar la participació coordinada de tota la comunitat educativa en la vida del centre.

7.2. Òrgans de govern
Els òrgans de govern, unipersonals i col·legiats, han de desenvolupar les funcions de coordinació de l’orientació educativa i professional i de l’acció tutorial que els atorguen els reglaments orgànics i funcionals.

7.3. Òrgans de coordinació docent
1. Els òrgans de coordinació docent del centre, cadascun d’acord amb les seues funcions, establiran els mecanismes que possibiliten la planificació, el desenvolupament, el seguiment i l’avaluació de l’orientació educativa i professional i de l’acció tutorial.
2. La planificació de les coordinacions es durà a terme tenint en compte l’horari d’atenció al centre de les persones especialistes de l’equip d’orientació educativa, del departament d’orientació educativa i professional i, si escau, del gabinet psicopedagògic municipal.

7.4. Tutoria
1. El professorat tutor coordinarà la intervenció educativa del conjunt del professorat de l’alumnat al qual tutoritza i mantindrà una relació permanent amb les famílies o representants legals, a qui facilitarà l’accés a la dinàmica escolar per mitjà de l’activació de processos d’informació i de col·laboració mutus, a fi de coordinar el seguiment dels processos d’ensenyament i aprenentatge, l’orientació i la presa de decisions sobre el procés educatiu.
2. La direcció d’estudis coordinarà l’acció tutorial i convocarà les reunions periòdiques que siguen necessàries durant el curs, així com les requerides per al desenvolupament adequat d’aquesta funció.
3. La direcció del centre garantirà almenys una reunió trimestral de la tutora o el tutor de cada grup amb les famílies o representants legals de l’alumnat, en què podrà participar, si escau, el professorat que impartisca docència al grup. A petició de famílies o representants legals, i per altres motius sempre que siga necessari, la direcció del centre facilitarà reunions entre aquests i la tutora o el tutor del grup.
4. La comissió de coordinació pedagògica o l’òrgan del centre que tinga atribuïdes aquestes funcions ha d’establir els aspectes generals que s’han de tractar en les reunions de coordinació amb les famílies per part del professorat que exerceix la tutoria.
7.5. Figures de coordinació
1. La persona coordinadora d’igualtat i convivència coordinarà les actuacions que li són pròpies, d’acord amb les funcions que té atribuïdes en l’article 45 del Decret 253/2019 i l’article 53 del Decret 252/2019 i, d’acord amb els articles 5.4 i 7.3 del Decret 72/2021, podrà participar, a criteri de la direcció del centre, en les reunions de l’equip d’orientació educativa i del departament d’orientació educativa i professional, amb la finalitat de cooperar, planificar i donar suport a les actuacions que, en aquest àmbit, es desenvolupen en el centre, en coherència amb el pla d’igualtat i convivència, d’acord amb el pla director de coeducació i els plans d’igualtat impulsats per la Generalitat que siguen aplicables.

2. La persona coordinadora de la formació ha de coordinar les actuacions formatives del centre relacionades amb les diferents línies estratègiques de l’orientació educativa i professional i l’acció tutorial, d’acord amb les necessitats detectades i les prioritats establides.

3. Així mateix, les altres figures de coordinació del centre coordinaran les actuacions relacionades amb l’orientació educativa i professional i l’acció tutorial que estiguen dins de l’àmbit de les seues funcions.
7.6. Equips d’orientació educativa i departaments d’orientació educativa i professional
1. Els equips d’orientació educativa i els departaments d’orientació educativa i professional han de cooperar i participar en les diferents estructures de coordinació, en tant que són un mecanisme essencial que contribueix a fer efectives i implementar les diferents línies estratègiques de l’orientació educativa i professional i l’acció tutorial, i, a més, possibilita el coneixement en profunditat de les dinàmiques de funcionament del centre.
2. Conforme al que disposen el Decret 253/2019, el Decret 252/2019 i el Decret 72/2021, les coordinacions internes en les quals els equips d’orientació educativa i els departaments d’orientació educativa i professional han de participar i/o cooperar són les següents:

a) Òrgans unipersonals i col·legiats de govern: equip directiu, consell escolar (comissió d’inclusió, comissió d’igualtat i convivència) i claustre de professorat.
b) Òrgans de coordinació docent: comissió de coordinació pedagògica, equips educatius, equips de cicle, departaments didàctics i de família professional, equip d’orientació educativa, departament d’orientació educativa i professional, departament de formació i orientació laboral i tutoria. Aquesta coordinació inclou la participació en les sessions d’avaluació.
3. A més de les coordinacions internes, els equips d’orientació educativa i els departaments d’orientació educativa i professional participen en les coordinacions externes següents:
a) Agrupacions d’orientació de zona, d’acord amb l’article 10 del Decret 72/2021 i les resolucions per les quals es dicten les instruccions d’inici de curs dels ensenyaments d’educació infantil i primària, educació secundària obligatòria, batxillerat i educació especial.

b) Centres d’educació especial com a centres de recursos, d’acord amb el Decret 72/2021, la Resolució de 2 d’agost de 2021 i la Resolució de 29 de juliol de 2020, del secretari autonòmic d’Educació i Formació Professional, per la qual es dicten instruccions per a l’organització i funcionament dels centres específics d’Educació Especial sostinguts amb fons públics per al curs 2020-2021
c) Coordinació territorial de l’orientació, d’acord amb l’article 10 del Decret 72/2021 i la Resolució de 2 d’agost de 2021.
d) Unitats especialitzades d’orientació, d’acord amb el capítol V del Decret 72/2021 i la Resolució de 2 d’agost de 2021.
e) Altres coordinacions amb agents externs i serveis educatius, sanitaris, socials, d’infància i adolescència, culturals i laborals de l’entorn que contribuïsquen al desenvolupament del pla d’activitats de l’equip d’orientació educativa, d’acord els articles 6.i i 8.i del Decret 72/2021. S’inclouen en aquest punt les coordinacions amb els centres integrats de formació professional i amb els centres que imparteixen cicles formatius de formació professional i ensenyaments de règim especial.
4. D’acord amb el Decret 72/2021, els equips d’orientació educativa i els departaments d’orientació educativa y professional han d’assessorar i orientar les famílies i fer-les partícips en els diferents procediments i en la presa de decisions que afecten les seues filles i els seus fills. Per a això, establiran amb la direcció d’estudis els mecanismes que garantisquen l’adequada coordinació, l’assessorament i la comunicació fluïda, tot adequant-se a les característiques i circumstàncies personals de cada família.
5. En totes les coordinacions referides en aquest apartat es prestarà especial atenció a planificar, desenvolupar i consolidar els procediments d’intervenció en relació a les diferents línies estratègiques indicades en aquesta resolució, dins de l’àmbit de competències i funcions que tinguen atribuïdes les persones professionals que conformen l’estructura de l’orientació.
6. La documentació generada sobre criteris tècnics, materials i orientacions es podran posar en comú en les reunions de coordinació, i serviran per a l’elaboració de bancs de recursos i difusió de bones pràctiques per part de la Direcció General d’Inclusió educativa.

7.7. Agrupacions d’orientació de zona
1. Les agrupacions d’orientació de zona estan constituïdes pel conjunt del professorat de l’especialitat d’orientació educativa, i per qui tinga atribuïdes aquestes funcions, que atén els centres de titularitat de la Generalitat adscrits a un mateix institut d’educació secundària obligatòria de titularitat de la Generalitat.
2. Les funcions de les agrupacions d’orientació de zona estan definides en l’article 10 del Decret 72/2021 i el seu funcionament es concreta en el punt 5.3.2 de la Resolució de 20 de juliol de 2021, del secretari autonòmic d’Educació i Formació Professional, per la qual es dicten les instruccions per a l’organització i el funcionament dels centres que imparteixen Educació Infantil de segon cicle i Educació Primària durant el curs 2021-2022 i en el punt 5.4.12 de la Resolució de 26 de juliol de 2021, del secretari autonòmic d’Educació i Formació Professional, per la qual es dicten les instruccions per a l’organització i el funcionament dels centres que imparteixen Educació Secundària Obligatòria i Batxillerat durant el curs 2021-2022.

3. Amb caràcter general, les agrupacions d’orientació de zona s’han de reunir amb una periodicitat mensual en el lloc o els llocs que la mateixa agrupació determine, sense perjuí que, segons els temes que cal tractar i els projectes que s’estan desenvolupant, puguen reunir-se amb una freqüència major, amb el vistiplau de la direcció dels centres implicats, i combinar l’ús de mitjans telemàtics.
4. L’article 10.6 del Decret 72/2021, preveu que la conselleria competent en matèria d’educació podrà organitzar agrupacions d’orientació de zona amb criteris diferents a l’especificat amb caràcter general, en aquells casos en què la situació geogràfica o la planificació educativa així ho aconsellen. D’acord amb això, es configuraran dos tipus agrupacions d’orientació singulars conformades per:
a) El professorat d’orientació educativa dels centres docents de reeducació.
b) El professorat d’orientació educativa dels centres públics integrats de formació professional.
Aquestes agrupacions d’orientació singulars seran d’àmbit provincial, tindran una periodicitat mensual i estaran coordinades per les unitats especialitzades d’orientació d’Alacant, Castelló i València.

7.8. Coordinació territorial de l’orientació
1. Les persones professionals dels equips d’orientació educativa, dels gabinets psicopedagògics municipals i dels departaments d’orientació educativa i professional dels centres sostinguts amb fons públics participaran en les coordinacions territorials de l’orientació, regulades en l’article 11 del Decret 72/2021, que tindran, entre altres objectius, contribuir a la implementació de les línies estratègiques establides en aquesta resolució.
2. En els centres que disposen de més d’un lloc d’orientació educativa, la direcció d’estudis designarà, a proposta de l’equip o departament d’orientació i en representació d’aquest, una de les persones d’aquesta especialitzat perquè acudisca a les reunions de coordinació territorial. Aquesta designació podrà tindre un caràcter rotatori.
3. Amb caràcter general, les reunions de coordinació territorial de l’orientació tindran una periodicitat mensual i es realitzaran els divendres de matí, d’acord amb el calendari prefixat trimestralment per les persones coordinadores de cada demarcació territorial i combinant la presencialitat amb l’ús de videoconferències.
4. Sense perjuí d’allò que s’indica en el punt anterior i segons les necessitats de les agrupacions d’orientació de zona i de l’Administració educativa, podrà flexibilitzar-se el calendari de les reunions i l’abast territorial d’aquestes.
7.9. Unitats especialitzades d’orientació
1. La coordinació de les unitats especialitzades d’orientació s’indica en el resolc seté de la Resolució de 2 d’agost de 2021, de la directora general d’Inclusió Educativa, per la qual s’estableix l’organització i el procediment d’intervenció de les unitats especialitzades d’orientació (UEO) i es concreta el procediment d’activació dels centres d’educació especial com a centres de recursos.
2. D’acord amb l’article 15.2.c del Decret 72/2021, les direccions de les unitats especialitzades d’orientació han de formalitzar la col·laboració amb els agents, les institucions, les entitats educatives, socials i sanitàries i altres agents del seu àmbit territorial d’intervenció que puguen cooperar en el desenvolupament de les funcions de la unitat.

3. La persona coordinadora de l’orientació ha de realitzar les tasques de coordinació que s’especifiquen en el resolc quart de la Resolució de 2 d’agost de 2021.
4. La Direcció General d’Inclusió Educativa convocarà, almenys amb una periodicitat mensual, reunions amb les direccions i les persones coordinadores de l’orientació de les unitats especialitzades d’orientació, amb la finalitat de concretar les línies estratègiques, coordinar els procediments i fer el seguiment de la seua intervenció. Així mateix, almenys amb una periodicitat trimestral, convocarà reunions de coordinació per àmbits d’especialització i amb el personal de treball social adscrit a aquestes unitats.

Huité. Competències professionals necessàries per a desenvolupar l’acció orientadora i planificació de l’oferta formativa
1. De conformitat amb l’article 17.3 del Decret 72/2021, el CEFIRE, en coordinació amb la Direcció General d’Inclusió Educativa, planificarà l’oferta formativa tenint en compte les línies estratègiques de l’orientació educativa i professional i l’acció tutorial establides en aquesta resolució, tot garantint l’adquisició i l’actualització de les competències professionals necessàries per al desenvolupament de l’acció orientadora amb la màxima qualitat i eficàcia.
2. En els plans de formació i en l’auto formació del professorat s’ha de considerar l’adquisició de competències específiques, relacionades amb l’especialitat i que aporten rigor científic a la pràctica, i de competències de caràcter transversal, relacionades, entre altres, amb la sensibilitat i la valoració de la diversitat; la responsabilitat personal i el component ètic; el coneixement, el desenvolupament i l’avaluació de noves metodologies didàctiques i organitzatives; l’ús de les TIC; les habilitats comunicatives i de relació interpersonal (treball en equip, assertivitat, resolució de conflictes...).
3. Es posarà una especial atenció al professorat de l’especialitat d’orientació educativa que accedeix per primera vegada al sistema educatiu, desenvolupant actuacions d’acompanyament, informació i formació per part de les agrupacions d’orientació de zona, la coordinació territorial de l’orientació, els CEFIRE i la Direcció General d’Inclusió Educativa, cadascú en l’àmbit de les seues competències.  
4. La Direcció General d’Inclusió Educativa anirà disposant en el seu espai web (https://ceice.gva.es/va/web/inclusioeducativa/inici) dels recursos necessaris que faciliten la implementació de les línies estratègiques de l’orientació educativa i professional i l’acció tutorial. Així mateix, en col·laboració amb el CEFIRE, farà difusió de les bones pràctiques que, en aquest àmbit, desenvolupen els centres educatius i les diferents estructures de l’orientació.

Nové. Seguiment i avaluació
1. Els centres han d’avaluar la concreció de les línies estratègiques de l’orientació educativa i professional i l’acció tutorial en el marc de l’avaluació dels diferents projectes, programes i plans a través dels quals es desenvolupen. Les conclusions s’inclouran en les respectives memòries de final de curs, en les condicions que indique la normativa vigent que regula el funcionament de les diferents etapes i ensenyaments.
2. La comissió de coordinació pedagògica o l’òrgan del centre que tinga atribuïdes aquestes funcions ha de fomentar l’avaluació de totes les activitats, plans, programes i projectes del centre relacionades amb l’orientació educativa i l’acció tutorial, i impulsar i proposar actuacions d’autoavaluació i millora.
3. Les agrupacions d’orientació de zona han de realitzar, al final del curs escolar, una valoració de les tasques realitzades i fer propostes de millora i d’actuacions que cal realitzar per al curs següent. La persona coordinadora de l’agrupació alçarà acta d’aquestes conclusions, que s’incorporaran a les respectives memòries de centre dels equips i dels departaments d’orientació.
4. Les unitats especialitzades d’orientació i els gabinets psicopedagògics municipals han d’elaborar, respectivament i al final del curs escolar, una memòria que incorpore l’avaluació de les actuacions realitzades, del model d’organització i de funcionament, de les pràctiques desenvolupades i dels processos i resultats obtinguts, d’acord amb els indicadors i criteris d’avaluació que facilitarà la Direcció General d’Inclusió Educativa. La direcció de la unitat i la direcció o la persona que coordina el gabinet psicopedagògic municipal remetran aquesta memòria a la Direcció General d’Inclusió Educativa, amb data límit de 22 de juliol de 2022, de forma telemàtica i d’acord amb un model, estructura i format predeterminats.
5. La Direcció General d’Inclusió Educativa, en col·laboració amb la inspecció d’educació, en l’àmbit de les seues respectives competències, establirà els mecanismes necessaris per al seguiment i l’avaluació de la implementació de les línies estratègiques de l’orientació educativa i l’acció tutorial, i, d’acord amb això, establirà les oportunes modificacions del pla general per al curs següent.

València, 1 d’octubre de 2021.– La directora general d’Inclusió Educativa: Raquel Andrés Gimeno.